אמא בארקר

החיים המוקדמים

קייט בארקר נולדה בהאש גרוב שבמיזורי, ארצות הברית, תחת השם אריזונה דוני קלארק. כבת למשפחה קתולית ושמרנית, חונכה בארקר לעבודה קשה ואמונה בערכי המסורת. ב-14 בספטמבר 1892, נישאה לג'ורג בארקר והשניים עברו לגור בעיירה אוררה, מיזורי, שם נולדו גם ארבעת בניה: הרמן, לויד, ארתור ופרד. על פי הגרסה הרשמית, בסמוך ללידתו של בנה האחרון עזב בעלה את ביתם המשותף, אם כי ישנם הגורסים כי למעשה נזרק ג'ורג' מהבית על ידי קייט שחשבה אותו ל"שיכור חסר תועלת".
בשנת 1904 עברה המשפחה להתגורר בעיר וואב, מיזורי, שם סיימו שני ילדיה הבוגרים של קייט את לימודיהם היסודיים. ב-1915 המשיכה המשפחה בנדודיה ועברה לטלסה, אוקלהומה, שם עתידים הבנים להתדרדר במהרה לחיי פשע ועבריינות.
קייט, שנותרה לבדה במצב כלכלי קשה מאוד, עשתה מאמצים עילאיים למען הישרדות משפחתה, אך חינוכם הלקוי של ילדיה ונסיבות התקופה הביאו לכך שגם ילדיה הצעירים התדרדרו לעבריינות עוד בגיל התבגרותם. אמם ניסתה בכל כוחה לשמור את ילדיה הרחק מזרועות החוק והמשפט ולא בחלה בדרכים בלתי קונבנציונליות- החל מתחינות בפני שוטרים שעצרו את בניה וכלה בהתקפי זעם מבוימים במשרדי המשטרה.
אמא בארקר, כפי שנודע כינויה ברבים, שלטה בבניה ביד רמה ועודדה אותם שלא להתערות בחיי החברה או לנהל זוגיות נורמטיבית. בהיותה מתוחכמת ואינטליגנטית יותר מבניה, עסקה ככל הנראה בעיקר בתכנון פשעיהם של בניה. כמו כן, נודעה קייט כאישיות נהנתנית וחובבת מותרות ומילאה את תשוקתה לבגדים וריהוט יוקרתיים בזכות פשעים אלו.

המחלוקת

אין ספק שילדיה של קייט היו פושעים והשתייכו ל"חבורת בארקר-קארפיס", שביצעה בין השנים 1931–1935 מעשי שוד לא מעטים. עם זאת, תדמיתה של קייט כמנהיגת החבורה וה"מוח" שמאחוריה היא ככל הנראה פיקציה ומידת מעורבותה בפשעים מוטלת בספק. קייט ככל הנראה ידעה על מעשי החבורה ומבחינת החוק עובדה זו לכשלעצמה הופכת אותה לשותפה מלאה לפשעם, אך מעולם לא נמצאה ראיה להיותה פעילה אקטיבית בביצוע ובתכנון הפשעים אותם ביצעה החבורה. תפקידה היה לטפל ולדאוג לצורכיהם של חברי הכנופיה, שלא אחת בעודם מבצעים את פשעיהם שלחו אותה לבית הקולנוע, לצפות בסרטים.
אלווין קארפיס, אחד החברים הידועים ביותר לשמצה בחבורה, אמר עליה ברבות הימים:
הסיפור הכי מגוחך בתולדות ההיסטוריה של הפשע הוא שאמא בארקר הייתה המוח המתכנן מאחורי כנופית בארקר-קארפיס...היא לא הייתה מנהיגתם של פושעים או אפילו פושעת בעצמה. אין אפילו תמונה משטרתית אחת שלה או סט טביעות אצבעותיה שנלקח בעודה בחיים... היא ידעה שהיינו פושעים אבל השתתפותה בקריירות הפליליות שלנו הוגבלה לפונקציה אחת: כאשר נסענו יחד דאגנו לטפח תדמית ולצייר זאת כלפי חוץ כאילו המדובר באמא וילדיה. שהרי, מה יכול להיראות תמים יותר מזה?
.
גרסה זו כלפי מעורבותה הקרימינלית של בארקר חוזקה באוטוביוגרפיה של שודד הבנק הידוע לשמצה אף הוא, הרווי באיליי, שהכיר את הבארקרים היטב. לדבריו, אמא בארקר "לא יכלה לתכנן ארוחת בוקר", שלא לדבר על יוזמות פליליות.
רבים סבורים כי התדמית המיסטית שנבנתה סביב קייט בארקר נופחה וטופחה בלהט על ידי ראש ה-F.B.I המוערך ג'יי אדגר הובר בניסיון עקיף להצדיק פשיטה שנערכה בקוטג' בו התגוררה עם בנה פרד באגם וואיר שבאזור אוקלוהמה, במהלכה נהרגה בשוגג קשישה.

כללי

הכנופיה מנתה בין 12 חברים לשניים בלבד במהלך שנות פעילותה, כאשר חברי הכנופיה התגוררו בסמיכות אחד לשני. את פשעיהם נהגו לבצע בקבוצות קטנות (2-3 אנשים) ובמקומות שונים כדי לחמוק מהרשויות. הכנופיה נהגה לנוע מעיר לעיר, ביניהן קליפורניה, אוהיו, פלורידה, טקסס ואפילו הוואנה בירת קובה.
למרות מאמציה לחמוק מן החוק, כנופית בארקר- קרפיס נודעה בביצוע אין ספור מעשי פשע, החל בפריצות ומעשי שוד וכלה בחטיפה וברצח. כמו כן, נודעה הכנופיה במנהגה להשתמש במכונת ירייה על מנת ליצור אפקט הרתעתי.